Ռազվան Ռաց

**Ռազվան Ռաց** (ռումին.՝ Răzvan Raț [rəzˈvan rat͡s], ), ռումինացի պրոֆեսիոնալ ֆուտբոլիստ, ով հանդես է գալիս իսպանական Ռայո Վալեկանոյում՝ ձախ պաշտպանի դիրքում։

Ռացը 6 անգամ հաղթել է Ուկրաինայի առաջնությունը, 4 անգամ՝ Ուկրաինայի գավաթը, 3 անգամ՝ Ուկրաինայի սուպերգավաթը, 2 անգամ՝ Ռումինիայի առաջնությունը, 1-ական անգամ՝ Ռումինիայի գավաթը, Ռումինիայի սուպերգավաթը և Եվրոպա Լիգան։ 2009 թվականին Ռացը ճանաչվեց Ռումինիայի տարվա լավագույն 2-րդ ֆուտբոլիստ։

2011 թվականի սեպտեմբերի 2-ից Ռացը Ռումինիայի ազգային հավաքականի ավագն է։ Նա հավաքականում իր դեբյուտն անցկացրել է 2002 թվականին և մասնակցել 2008 թվականի Եվրոպայի առաջնությանը։ Հավաքականի կազմում իր 100-րդ հանդիպումը անցկացրել է 2014 թվականի հոկտեմբերի 14-ին և համարվում է Ռումինիայի հավաքականի պատմության 4-րդ ամենաշատ խաղ անցկացրած ֆուտբոլիստը։

## Ակումբային կարիերա
### Վաղ կարիերա
Ռազվան Ռացը ծնվել է Պիատրա-Օլտում և իր ֆուտբոլային կարիերան սկսել է տեղի Ռապիդ Պիատրա-Օլտ թիմում, որի մարզիչը իր հայրն էր։ 13 տարեկանում միացավ Ունիվերսիտատյա Կրայովա ակումբին և սկսեց հանդես գալ վերջինիս երիտասարդական թիմում։ 1 տարի անց նա տեղափոխվեց Կոնստրուկտորալ Կրայովա։ Բայց այստեղ էլ նա երկար չմնաց և ակումբի ֆինանսական խնդիրների պատճառով լքեց ակումբը։ Ռացին առաջարկեցին միանալ Ստյաուայի երիտասարդական թիմին, սակայն Ռացի հայրը դեմ էր և Ռազվանը տեղափոխվեց Սպորտինգ Պիտեշտի։ Ակումբի կազմում իր առաջին խաղում Ռացը փոխարինման դուրս եկավ վերջին 10-15 րոպեին և խփեց 5-6 գնդակ։ Սակայն որոշ ժամանակ անց նա լքեց Սպորտինգը մարզչի հետ վեճի պատճառով և միացավ Սետատեա Տարգու Նեամտ թիմին։ Թեև Ռացը միայն 15 տարեկան էր, նա արդեն մարզվում էր պրոֆեսիոնալ թիմի հետ։ Այստեղ նա նույնպես երկար ժամանակ չմնաց և վերադարձավ Սպորտինգ Պիտեշտի։

1998 թվականի մայիսին կամ հունիսին Միրչա Լուչեսկուն նկատեց Ռացի տաղանդը և հունիսի 26-ին նա կնքեց իր առաջին պրոֆեսիոնալ պայմանագիրը Ռապիդ Բուխարեստի հետ։ Ռապիդում Ռացը խաղաց 1998 թ.-ից 2003 թվականներին։

2003 թվականին նա տեղափոխվեց ուկրաինական Շախտյոր՝ խաղալով այստեղ 10 տարի և նվաճելով 17 գավաթ, ներառյալ Եվրոպա Լիգան։

### Վեստ Հեմ
2013 թվականի մայիսի 21-ին Ռացը ազատ գործակալի կարգավիճակով միացավ անգլիական Վեստ Հեմ Յունայթեդին։ Ռացը Վեստ Հեմում իր դեբյուտը նշեց Չելտենհեմի դեմ Լիգայի գավաթի խաղում։

2014 թվականի հունվարի 31-ին երկկողմանի համաձայնությամբ Ռացը խզեց Վեստ Հեմի հետ պայմանագիրը։ Նա անցկացրել էր թիմում 20 խաղ՝ չխփելով ոչ մի գնդակ։

### Ռայո Վալեկանո/ՊԱՕԿ
2014 թվականի փետրվարի 13-ին Ռացը միացավ իսպանական Ռայո Վալեկանոյին՝ խաղալով թիմում մինչև մրցաշրջանի ավարտը։ 2014 թվականի հունիսի 15-ին նա 2 տարվա պայմանագիր կնքեց հունական ՊԱՕԿ-ի հետ, սակայն այստեղ 1 տարի խաղալուց հետո վերադարձավ Ռայո Վալեկանո։

## Միջազգային կարիերա
2002 թվականի փետրվարի 8-ին Ռացը առաջին անգամ հրավիրվեց Ռումինիայի հավաքական։ 5 օր անց նա իր առաջին խաղն անցկացրեց հավաքականի կազմում աշխարհի և Եվրոպայի գործող չեմպիոն Ֆրանսիայի դեմ ընկերական խաղում։ Իսկ իր առաջին պաշտոնական խաղը Ռացն անցկացրեց հոկտեմբերի 12-ին Նորվեգիայի դեմ Եվրո-2004-ի որակավորման փուլի խաղում։ 2004 թվականի ապրիլի 28-ին Գերմանիայի դեմ հաղթական խաղում Ռացն իր առաջին գնդակը խփեց հավաքականի կազմում, իսկ 2014 թվականի մայիսի 31-ին Ռացը խփեց իր երկրորդ գոլը Ալբանիայի դեմ խաղում։

Ռացը Ռումինիայի հետ մասնակցեց 2008 թվականի Եվրոպայի առաջնությանը, սակայն դուրս մնաց խմբային փուլից։

Ռացն անցկացրեց իր 100-րդ հանդիպումը հավաքականի կազմում 2014 թվականի հոկտեմբերի 14-ին՝ Ֆինլանդիայի դեմ արտագնա խաղում։

### Միջազգային գոլեր

## Վիճակագրությունը Շախտյորում

## Նվաճումներ
### Ակումբ

###### Ռապիդ Բուխարեստ
* Ռումինիայի առաջնություն. 1998-99, 2002-03
* Ռումինիայի Գավաթ. 2001-02
* Ռումինիայի սուպերգավաթ. 2002-03

###### Շախտյոր Դոնեցկ
* Ուկրաինայի առաջնություն. 2004-05, 2005–06, 2007–08, 2009–10, 2010–11, 2011–12, 2012–13
* Ուկրաինայի գավաթ. 2003–04, 2007–08, 2010–11, 2011–12, 2012–13
* Ուկրաինայի սուպերգավաթ. 2005, 2008, 2010
* ՈՒԵՖԱ Եվրոպա Լիգա. 2008-09

## Ծանոթագրություններ

## Արտաքին հղումներ
* Ռազվան Ռացի պաշտոնական կայքը
* Ռազվան Ռացը UEFA.com-ում
* Ռազվան Ռացի ֆեյսբուքյան էջը
* Ռազվան Ռացի վիճակագրություն statisticsfootball-ում 
* Ռազվան Ռացը ESPN-ում

Կատեգորիա:Անգլիական ֆուտբոլի լիգայի խաղացողներ
Կատեգորիա:Անգլիայի լեգեոներ ֆուտբոլիստներ
Կատեգորիա:Լա Լիգայի ֆուտբոլիստներ
Կատեգորիա:ՈՒԵՖԱ Եվրո 2016-ի ֆուտբոլիստներ
Կատեգորիա:Պրեմիեր Լիգայի ֆուտբոլիստներ
Կատեգորիա:Ռայո Վալեկանոյի ֆուտբոլիստներ
Կատեգորիա:Վեստ Հեմ Յունայթեդի ֆուտբոլիստներ
Կատեգորիա:Տղամարդկանց ֆուտբոլի պաշտպաններ